Μεσανατολίτικη maqlοοba, χορτοφαγική
H maqluba ή maqlooba είναι ένα φαγητό με βάση το ρύζι, πληθωρικό σε εμφάνιση και γεύση.
300 γρ. ρύζι μπασμάτι, 450 ml νερό, 1 μικρό ξερό κρεμμύδι, ψιλοκομμένο, 1/3 κουτ. γλυκού κουρκουμάς, 1/3 κουτ. γλυκού πιπέρι μαύρο, τριμμένο, 1/3 κουτ. γλυκού μοσχοκάρυδο, τριμμένο, 1/3 κουτ. γλυκού κανέλα σε σκόνη, 2 φύλλα δάφνης, 2 μικρές μελιτζάνες φλάσκες, σε φέτες 0,5 εκ., με τη φλούδα τους, 1/2 μικρό κουνουπίδι, χωρισμένο σε μικρά μπουκετάκια, 2-3 κουτ. σούπας σπόροι ροδιού, 20 γρ. σταφίδες της αρεσκείας μας, τα φύλλα από 4-5 κλωνάρια δυόσμο, ψιλοκομμένα, 5-6 κλωνάρια μαϊντανός, ψιλοκομμένος, 200 γρ. γιαούρτι στραγγιστό, 2 κουτ. σούπας φιλέ αμυγδάλου, ελαφρώς καβουρδισμένο, 2 κουτ. σούπας φιλέ κουκουνάρια ελαφρώς καβουρδισμένο, 3-4 φρέσκα κρεμμυδάκια, ψιλοκομμένα, αλάτι, φρεσκοτριμμένο πιπέρι, μπόλικο ελαιόλαδο, για βαθύ τηγάνισμα, 1 κουτ. σούπας σταφίδες, από 2 κουτ. σούπας ψιλοκομμένος δυόσμος και μαϊντανός, λίγο ξίδι, λίγο ελαιόλαδο
Για τη Μεσανατολίτικη maqlοοba, χορτοφαγική, ξεπλένουμε πολύ καλά το ρύζι μέσα σε ψιλό σουρωτήρι, κάτω από τρεχούμενο νερό. Το ρίχνουμε σε κατσαρόλα μαζί με το μετρημένο νερό, το ξερό κρεμμύδι, τα μπαχαρικά, τη δάφνη και λίγο αλάτι και βράζουμε σε χαμηλή φωτιά για 10-12 λεπτά ή όσο αναγράφουν οι οδηγίες της συσκευασίας του ρυζιού, αλλά με καλά κλεισμένο το καπάκι της κατσαρόλας.Αποσύρουμε από τη φωτιά, ξεσκεπάζουμε, καλύπτουμε την κατσαρόλα με καθαρό πανί και ξανά με το καπάκι και αφήνουμε στην άκρη μέχρι να σερβίρουμε.Παράλληλα, τηγανίζουμε τις φέτες μελιτζάνας σε άφθονο ελαιόλαδο, μέχρι να γίνουν χρυσαφένιες. Τις στραγγίζουμε σε χαρτί κουζίνας. Σε άφθονο αλατισμένο νερό που βράζει ρίχνουμε τα κομματάκια κουνουπιδιού και τα ζεματίζουμε για 4-5 λεπτά (από τη στιγμή που θα πάρει ξανά βράση το νερό). Τα στραγγίζουμε και τα σκουπίζουμε καλά.Τα τηγανίζουμε και αυτά σε άφθονο λάδι, για λίγα λεπτά, μέχρι να ροδίσουν απαλά.Αφρατεύουμε το ρύζι με ένα πιρούνι. Σε μια φόρμα ή σε ένα φαρδύ και βαθύ μπολ βάζουμε μία στρώση πιλάφι και πάνω του μερικές φέτες μελιτζάνας (δεν χρειάζεται να το καλύψουν).Συνεχίζουμε με λίγο κουνουπίδι, σπόρους ροδιού, σταφίδες, δυόσμο, μαϊντανό και φρέσκο κρεμμυδάκι. Απλώνουμε μία στρώση γιαούρτι και σκορπίζουμε φιλέ αμυγδάλου και κουκουνάρια.Επαναλαμβάνουμε τη διαδικασία μέχρι να γεμίσει η φόρμα και την αφήνουμε να σταθεί για μερικά λεπτά. Την αναποδογυρίζουμε σε μεγάλη πιατέλα.Ανακατεύουμε σε ένα μπολ τα υλικά του γαρνιρίσματος και αδειάζουμε μια ποσότητα στην κορυφή της μακλούμπα. Την υπόλοιπη γαρνιτούρα τη σερβίρουμε σε μπολάκι μαζί με γιαούρτι αραιωμένο με λίγο νερό.
Μελιτζάνες,Ρύζι,Σταφίδες,Χορτοφαγικά